ভোট ঘোষণার আগেই জোট ঘোষণার মধ্যেও নিখুঁত অঙ্ক। সেই অঙ্ক বলছে, ভোটের আগেই জোটের ঘোষণা করে তা জানিয়ে রাখতে হবে নির্বাচন কমিশনকে। সংবিধান বিশেষজ্ঞরা বলছেন, ভোটের পরে সেই জোট যদি একক বৃহত্তম দলের থেকে বেশি আসন জিতে আসে, তা হলে সেই জোটকেই সরকার গঠনের জন্য ডাকতে হবে রাষ্ট্রপতিকে। এই প্রথা জেনেই মমতা বন্দ্যোপাধ্যায়, শরদ পওয়ার, রাহুল গাঁধীরা ভোটের আগেই জোট ঘোষণা করে দিতে চাইছেন। সে ক্ষেত্রে এই জোট যদি ২০১৯-এর লোকসভা ভোটের পরে বিজেপি বা এনডিএ-র থেকে বেশি আসন পায়, তা হলে সরকার গঠনের জন্য জোটকেই ডাকতে বাধ্য হবেন রাষ্ট্রপতি। কারণ প্রথা হল, রাষ্ট্রপতি একক বৃহত্তম দল বা বৃহত্তম জোটকে সরকার গড়তে ডাকবেন। বৃহত্তম দলের থেকে যদি বৃহত্তম জোটের কাছে বেশি আসন থাকে, তা হলে তারাই ডাক পাবে।  সংবিধান বিশেষজ্ঞ সুভাষ কাশ্যপের মতে, ‘‘যদি কোনও দল বা প্রাক্-নির্বাচনী জোটের কাছে স্পষ্ট সংখ্যাগরিষ্ঠতা থাকে, রাষ্ট্রপতি সেই দল বা জোটকেই ডাকবেন।’’ সংবিধান বিশেষজ্ঞদের বক্তব্য, ভোটের পরে জোট বেঁধে রাষ্ট্রপতির কাছে গেলে কোনও লাভ হবে না। কেন নির্বাচন কমিশন? কারণ, নিয়ম অনুযায়ী, ভোটের ফল কমিশনই আনুষ্ঠানিক ভাবে লোকসভার সচিবালয়ে পাঠায়। রাষ্ট্রপতি তার ভিত্তিতেই ঠিক করেন, কে সরকার গঠনে সক্ষম। আরও একটি বিষয় মনে করিয়ে দিয়েছেন সংবিধান বিশেষজ্ঞরা। তা হল, ৫৪৫ আসনের লোকসভায় ৫৪৩টি আসনে নির্বাচন হয়। তাই সাধারণত ২৭২টি আসনকে ‘ম্যাজিক সংখ্যা’ বলা হয়। কিন্তু কোনও দল বা জোট ২৭২-এর থেকে কম আসন পেয়েও সরকার গঠন করতে পারে। আসল শর্ত হল, লোকসভার সংখ্যাগরিষ্ঠ সদস্যরা যেন এই সরকারের বিরুদ্ধে না হন। ব্রিটেনের মতো ভারতেও সংখ্যালঘু সরকার স্বীকৃত। চন্দ্রশেখর, পি ভি নরসিংহ রাও, এইচ ডি দেবগৌড়া, ইন্দ্রকুমার গুজরালদের সরকার লোকসভায় সংখ্যালঘু থেকেও সরকার চালিয়েছে।